recursal/SuperWikiNEXT-32B huggingface dataset:
**Bugenvila** (angļu: *Bougainville*, tokpisins: *Bogenvil*), oficiāli **Bugenvilas autonomais reģions** ir autonoms reģions Papua-Jaungvinejā. Reģiona lielākā sala ir Bugenvila, lai gan šajā reģionā ietilpst arī Bukas sala un citas mazākas salas un atoli. Reģiona galvaspilsēta ir Buka, bet lielākā daļa valdības ēku atrodas salas lielākajā pilsētā Aravā. 2011. gadā reģionā dzīvoja 249 358 iedzīvotāji. Reģiona oficiālās valodas ir angļu un tokpisins, kā arī vairākas citas austronēziešu valodas. Ģeogrāfiski Bugenvila un Buka salas atrodas Zālamana salu arhipelāgā. Vēsturiski reģions ir pazīstams kā **Ziemeļzālamanas** (*North Solomons*).

Koloniālajā periodā šo reģionu dažādos laika posmos bija okupējuši vācieši, austrālieši, japāņi un amerikāņi. Reģiona nosaukums nāk no salas atklājēja franču pētnieka Luija Antuāna de Bugenvila, kurš salu sasniedza 1768. gadā.

Laika posmā no 1988. gada līdz 1998. gadam reģionā norisinājās pilsoņu karš starp Bugenvilas pagaidu valdību un Papua-Jaungvineju. Strīda galvenais iemesls bija vara un zelta raktuves Bugenvilas reģionā. Pilsoņu karš prasīja vairāk nekā 15 000 cilvēku dzīvību. 2001. gadā tika parakstīts miera līgums un tika izveidota Bugenvilas autonomā valdība.

2019. gada nogalē Bugenvilā norisinājās neatkarības referendums, kurā 98,31% iedzīvotāju nobalsoja par Bugenvilas neatkarību no Papua-Jaungvinejas.

Atsauces
--------

1. ↑  Oxford Business Group. *The Report: Papua New Guinea 2016*. Oxford Business Group, 2016-09-19. ISBN 978-1-910068-64-9.
2. ↑  «Papua New Guinea government obtains shaky weapons disposal pact in Bougainville». *World Socialist Web Site* (angļu). Skatīts: 2021-01-15.
3. ↑  «The remote, impoverished island sitting on a multi-billion-dollar gold mine». *www.abc.net.au* (en-AU). 2019-12-13. Skatīts: 2021-01-15.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Bugenvilas autonomais reģions***.
**Sorbīnskābe** (*trans*-*trans*-,2,4-heksadiēnskābe, pīlādžskābe, СН3−СН=СН−СН=CH−СООН) pieder pie nepiesātinātajām karbonskābēm ar divām divkāršajām saitēm molekulā. Sorbīnskābe ir bezkrāsaina kristāliska viela (adatveida kristāli). Sorbīnskābes sāļus sauc par **sorbātiem**.

Vēsture
-------

Sorbīnskābi izdalījis vācu ķīmiķis Hofmans no pīlādžogu sulas. No tā cēlies vielas nosaukums (latīņu: *sorbus* — 'pīlādzis'). Pīlādžogas nemēdz sapelēt sorbīnskābes konservējošo īpašību dēļ.

Atrašanās dabā
--------------

Atrodama pīlādžu ogās un citur kā dabīgs konservants.

Izmantošana
-----------

Pārtikas rūpniecībā plaši lieto kā konservantu (**E200**). Sorbīnskābei nav indīgas vai kancerogēnas iedarbības uz cilvēka organismu, tai ir labvēlīga iedarbība uz imūnsistēmu (tomēr dažiem cilvēkiem var izraisīt alerģiju). Kā konservantus lieto arī nātrija sorbātu (**E201**), kālija sorbātu (**E202**) un kalcija sorbātu (**E203**).

|  |  |  |  |  |
| --- | --- | --- | --- | --- |
| 

| * s
* d
* l
Svarīgākās nepiesātinātās vienvērtīgās karbonskābes |
| --- |
|  |
|  | 
* Akrilskābe
* Krotonskābe (izokrotonskābe)
* Angelikskābe (tiglīnskābe)
* Oleīnskābe (elaidīnskābe)
* Erukskābe (brasidīnskābe)
* Nervonskābe
* Sorbīnskābe
* Ģerānijskābe
* Linolskābe
* Eleostearīnskābe
* Linolēnskābe
* Arahidonskābe
* Klupanodonskābe
* Cervonskābe
* Propiolskābe
* Stearolskābe (tarirīnskābe)

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LCCN: sh89000456
* GND: 4181846-5
* BNF: cb12465602x (data)

 |

 |
**Buinovskas kanjons** (bulgāru: *Буйновско ждрело*) ir ap 16 km garš kanjons Bulgārijas dienvidos, pa kuru tek Buinovskas upe. Administratīvi atrodas Smoļanas apgabala Borinas pašvaldībā. Viens no Bulgārijas Tautas Republikas laikā noteiktajiem valsts 100 tūrisma objektiem.

Apraksts
--------

Viss kanjona garums ir aptuveni 16 km, un tā vidējais absolūtais augstums virs jūras līmeņa ir aptuveni 1090 metru. Tas sākas uz ziemeļiem no Buinovas ciemata 1307 m vjl. un virzās uz ziemeļiem. Pirmie 7—8 km ir salīdzinoši plati, bet pēc Jagodinas ciema un pagrieziena uz to, sienas veidojošais proterozoja marmors sabīdās tuvu un vienu no ielejas vietām sauc par "Vilka lēcienu" — vietējie iedzīvotāji apgalvo, ka tur vilki lēkuši pāri, lai uzbruktu ganāmpulkiem. Tas beidzas ar Tešelas aizsprostu 876 m virs jūras līmeņa.

Netālu no Jagodinas ciema upes labajā krastā atrodas Jagodinas un Imamovadupkas alas, kas arī ir tūrisma objekti. Jagodinas alas garums pārsniedz 8 kilometrus, no kuriem 1,5 km ir pieejami tūristiem.

Caur ieleju ved vienjoslas ceļš, kas ir vienīgā Buinovas un Kožaras ciemu saikne ar pārējo valsts daļu. Daļēji Buinovskas upe atrodas izveidotas ekotakas maršrutā.

Dabas aizsardzība
-----------------

Kanjonā sastopamas retas un aizsargājamas augu un dzīvnieku sugas. 1971. gadā šeit tika izveidota aizsargājamā dabas teritorija 759 hektāru platībā.

Attēlu galerija
---------------

* 
* 
* 
*

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Buinovskas kanjons***.

1. ↑  Сборник „100 национални туристически обекта" — в сайта на Сдружение „Национално обединение съхрани българското"
2. ↑  Мичев, Николай и др. *Географски речник на България.* София, Наука и изкуство, 1980. с. 68.
3. ↑  Буйновско ждрело, профил в Изпълнителна агенция по околна среда
Romiešu uzbrukums kaujas sākumā un romiešu kavalērijas sakāve
Romiešu armijas sagrāve
**Kauja pie Kannām** ir lielākā kauja Otrā pūniešu kara laikā. Tā notika netālu no Kannu pilsētas Apūlijā (mūsdienu Itālijas dienvidaustrumos) 216. gada p.m.ē. 2. augustā starp Romas un Kartāgas armijām. Kaujas sākumā romiešiem bija 50 (pēc dažiem avotiem 80) tūkstošu vīru liels kājnieku karaspēks un ap 6 tūkstošiem kavalēristu. Kartāgiešu karavadoņa Hanibāla rīcībā bija 19 tūkstoši pieredzējušu kājnieku veterānu un 10 tūkstoši kavalēristu. Viņa armijas sastāvā vēl bija ap 16 tūkstošiem gallu kaujinieku, taču viņš tiem neuzticējās.

Kaujas gaita
------------

Hanibāls izvilināja romiešus cīnīties klajā laukā, lai maksimāli varētu izmantot kavalērijas priekšrocības, kur viņam bija neliels pārsvars. Viņš gallus novietoja savas armijas centrā, paredzot, ka tie jau pēc pirmās sadursmes ar pretinieku metīsies bēgt. Tieši tā tas arī notika, romieši tiem sekoja, bet Hanibāla veterāni pa to laiku romiešu aplenca no flangiem. Savukārt kartāgiešu kavalērija spējā uzbrukumā satrieca romiešu kavalēriju un nonāca romiešu kājnieku aizmugurē. Pielietojot šādu taktiku galvenie romiešu spēki nokļuva lamatās, tiem vairs nebija nekādas iespējas manevrēt un pārkārtoties atbilstoši izmainītajai kaujas situācijai. Aptuveni 35 (pēc citiem datiem 44) tūkstoši romiešu šajā kaujā tika iznīcināti. Hanibāla karaspēkā kritušo bija tikai 5700 (pēc dažiem datiem 6700), turklāt to lielākā daļa bija galli.

Vēsturiskā nozīme
-----------------

Kauja pie Kannām ir iegājusi pasaules militārajā vēsturē kā viens no spožākajiem kara taktikas piemēriem. Šai kaujai bija tālejošas sekas. Smagā sakāve lika romiešiem rūpīgi pārskatīt savas militārās taktikas praksi. Tā rezultātā viņi attīstīja jaunu kaujas taktiku, kuras pamatprincipus dažādu valstu armijas izmantoja vēl daudzus nākamos gadsimtus.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Kauja pie Kannām***.
* *Encyclopædia Britannica* raksts (angliski)
* Pasaules vēstures enciklopēdijas raksts (angliski)

Atsauces
--------



1. ↑  Delbrück, 1975, 320, 327. lpp.
2. ↑  Goldsworthy, 2001, 194. lpp.
Koordinātas: 59°19′23″N 18°05′46″E﻿ / ﻿59.32306°N 18.09611°E﻿ / 59.32306; 18.09611

Parkā.
Parks naktī.
**Tivoli Grēnalunda** (zviedru: *Tivoli Gröna lund* — 'Tivoli Zaļā birzs'), ir vecākais izklaides parks Zviedrijā, kas atrodas Stokholmā, Jūrgordenā (zviedru: *Lilla Allmäna Gränd*) 9.

Nelielu atrakciju parku šajā vietā atklāja Jākobs Šultheiss 1883. gada 3. augustā. Toreiz galvenā atrakcija bija karuselis divos līmeņos, ko darbināja zirga spēks. Nosaukumu atrakciju parkam īpašnieks patapināja no kādreiz, 18. gadsimtā šeit bijušā krodziņa "Zaļā birzs", kuru bieži apmeklēja dziesminieks Belmanis.

Atrakciju parks
---------------

Atrakciju parks darbojas vasaras sezonā, kas parkam sākas 1. maijā un tas ir atvērts 130 dienas. Parks ir iecienīts, to ik dienu apmeklē aptuveni 10 000 cilvēku. Tiek piedāvātas dažādas atrakcijas, atbilstoši vecumam, cilvēka augumam un drosmei. Apmeklētāji var izvēlēties vizināties vairāk kā 100 gadus vecā iecienītā klasiskā karuselī jeb gūt adrenalīnu, izvēloties kādu no jaunākajām atrakcijām kā, piemēram, 80 metru kritienu no "Spēka torņa". Bez atrakcijām parkā atrodas arī kabarē restorāns ar vietām 600 apmeklētājiem, teātris ar 200 sēdvietām, restorāni un kafejnīcas, kuru kopskaitā ir trīspadsmit.

Atsauces
--------

1. 1 2 3  «Vår story — gronalund.com». Arhivēts no oriģināla, laiks: 2011. gada 11. jūnijā. Skatīts: 2011. gada 19. jūnijā.

Ārējās saites
-------------

* Oficiālā mājaslapa
* Parka vēsture Archived 2011. gada 11. jūnijā, *Wayback Machine* vietnē.

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Jūrgordena  |
| --- |
|  |
| Apkārtne | 
* Bekholmena
* Jūrgordena
* Jūrgordstādena
* Lejonsletena
* Hazēliusportena
* Skansena kalns

 |  |
|  |
| Salas, tilti un ūdeņi | 
* Bekholmena
* Jūrgordena
* Jūrgordenas tilts

 |
|  |
| Muzeji un galerijas | 
* Bioloģijas muzejs
* Junibakena
* Kuģu muzejs
* Liljevalka galerija
* Rūsendāles pils
* Skansens
* Tabakas un sērkociņu muzejs
* Tīla galerija
* Valdemāra zemesraga pils
* Vāsas muzejs
* Ziemeļu muzejs
* Ūdens muzejs "Aquaria"

 |
|  |
| Atpūtas un izklaides vietas | 
* Junibakena
* Karaliskais Nacionālais pilsētas parks
* Tivoli Grēnalunda
* Skansena akvārijs

 |
|  |
| Celtnes | 
* Rūsendāles pils
* Valdemāra zemesraga pils
* Hazēliusa vārti

 |
|  |
| Cits | 
* "Estonia" piemiņas memoriāls

 |

 |
***Tizen*** ir operētājsistēma, kas veidota uz *Linux* kodola un *GNU C* bibliotēkas pamata, realizējot *Linux API* koncepciju. Tā paredzēta plaša spektra ierīcēm, piemēram, personālajiem datoriem, viedtālruņiem, multimediju ierīcēm, sadzīves tehnikai. *Tizen* atvērto pirmkodu attīsta *Linux Foundation*, un projektu pārvalda *Technical Steering Group* (*TSG*), kuru veido uzņēmumi *Samsung Electronics*, *Intel* un citas organizācijas. Projektu atbalsta bezpeļņas asociācija *Tizen Association*.

*Tizen* attīstība no citiem projektiem
*Tizen* veidota, integrējot un tālāk attīstot projektus *MeeGo* (sākotnēji izstrādāts *Nokia*, vēlāk — *Linux Foundation*), *LiMo* (*LiMo Foundation*) un *Bada* (*Samsung*).
Atšķirībā no *MeeGo*, *Tizen* izmanto lietojumprogrammas saskarni *Tizen Web API*, kas balstīta uz *HTML5*.

Vēsture
-------

Uzņēmums *Samsung Electronics* sadarbībā ar *EFL* un īpaši ar Karstenu Haicleru (*Carsten Haitzler*) izstrādāja projektu *LiMo*. 2011. gada septembrī projektam pievienojās *Intel*, un tas tika pārdēvēts par ***Tizen***. *Intel* kopā ar *Nokia* un *Linux Foundation* bija izstrādājusi platformu *MeeGo*, bet 2011. gadā *Nokia* pārtrauca atbalstīt *Linux* izstrādes, pievēršoties *Microsoft* programmatūrai.

2012. gada 1. janvārī *LiMo Foundation* tika pārdēvēts par *Tizen Association*.
2012. gada 30. aprīlī izlaista *Tizen* versija *1.0* ar koda nosaukumu *Larkspur*.
2012. gada 25. septembrī izlaista versija *2.0 alpha* ar koda nosaukumu *Magnolia*.

Pirmā uz *Tizen* balstīta ierīce bija *Samsung* viedkamera *NX300M*, kura izlaista 2013. gada oktobrī.
Operētajsistēma izmantota viedpulkstenī *Samsung Gear 2*, kurš izlaists 2014. gada aprīlī.
Pirmā *Tizen* viedtālruņa izlaišana aizkavējās, lai veiktu uzlabojumus, līdz 2015. gada janvārī izlaists *Samsung Z1*.

Atsauces
--------

1. ↑  Samsung tirgū laiž Tizen operētājsistēmas viedtelefonu LETA--AFP, 2015.01.14

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Tizen*** |

* Oficiālā vietne
Buenosairess
**Buenosairess** vai **Heneralkarreras ezers** (spāņu: *Lago Buenos Aires*, *Lago General Carrera*) ir liels ezers uz Argentīnas (Santakrusas provincē) un Čīles robežas Patagonijā. Argentīnas pusē ezeru sauc par Buenosairesu, bet Čīles pusē — par Heneralkarreras ezeru (Ģenerāļa Karreras ezeru). 970 km² no ezera virsmas platības atrodas Čīlē, 880 km² — Argentīnā. Lielākais ezers Čīlē, ceturtais lielākais — Argentīnā.

Ezeru veidojis ledājs un to no visām pusēm ielenc Andu kalni. Ezeram ir divas iztekas: uz Kluso okeānu iztek Beikeras upe bet uz Atlantijas okeānu — 19. gadsimta beigās uz Deseado izraktais Feniksčiko kanāls. Ļoti dziļš — 586 metri, par 350 m dziļāks par jūras līmeni. Rietumu daļā fjordi. Austrumu daļā — morēnas līdzenums.

Reģionā valda vēss un mitrs klimats, taču ezera apkaimē saule spīd salīdzinoši biežāk. Ezera apkaime apdzīvota kopš 20. gadsimta sākuma. 1971. un 1991. gadā notika Hudzona vulkāna izvirdumi, kas negatīvi ietekmēja reģiona ekonomiku. Ezera Argentīnas puse ir relatīvi viegli pieejama; pirmais ceļš līdz ezeram tika uzbūvēts 1920. gados. Čīles pusē ezers ir izolēts un čīlieši ilgus gadus to sasniedza caur Argentīnas teritoriju. 1990. gados tika uzbūvēts ceļš pa Čīles teritoriju, kas ievērojami palīdzēja attīstīt tūrismu ezera apkaimē. Ezerā ļoti populāra lašveidīgo zivju zveja.

Atsauces
--------

1. ↑  *Ģeogrāfijas vārdnīca Pasaules zemes un tautas*. Rīga : Galvenā enciklopēdiju redakcija. 1978. 128. lpp.
2. ↑  Murdie et al. 1999, Geo-Marine Letters 18:315-320

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Buenosairess***.
* Krievijas Lielās enciklopēdijas raksts (krieviski)

Skatīt arī
----------

* Pasaulē dziļākie ezeri
**Titāna izopropoksīds** (Ti(OCH(CH3)2)4) (tam iespējami arī daudzi citi nosaukumi) ir bezkrāsains šķidrums, kas reaģē ar ūdeni. Tas ir alkoksīds un to lieto par dažu titāna savienojumu izejvielu. Nepolāros šķīdinātājos titāna izopropoksīds ir monomērs. Lēnām reaģējot ar gaisa mitrumu, tas kļūst dzeltens. Mitrā gaisā virs titāna izopropoksīda virsmas veidojas balti dūmi.

Iegūšana
--------

Titāna izopropoksīdu iegūst titāna tetrahlorīda reakcijā ar izopropanolu:

TiCl4 + 4CH(CH3)2)OH --> Ti(OCH(CH3)2)4 + 4HCl

Reakcijā kā blakusprodukts veidojas hlorūdeņradis.

Reakcijas
---------

Titāna izopropoksīds reaģē ar ūdeni, veidojot titāna dioksīdu un izopropanolu:

Ti(OCH(CH3)2)4 + 2H2O → TiO2 + 4 (CH3)2CHOH

Šo reakciju lieto titānu saturošu neorganisko materiālu ieguvei ar sola-gela metodi. To parasti veic, pievienojot ūdeni titāna izopropoksīda šķīdumam kādā spirtā. Iegūtā neorganiskā materiāla īpašības ir atkarīgas no modificējošu piedevu klātbūtnes (piemēram, etiķskābes), ūdens daudzuma un maisīšanas ātruma. Tīrs titāna izopropoksīds ar ūdeni reaģē ļoti strauji. Etiķskābe daļēji reaģē ar izopropoksīdu, veidojot acetātu, kas hidrolizējas lēnāk.

Citi nosaukumi
--------------

Titāna izopropoksīdam ir iespējami vairāki nosaukumi un te ir uzskaitīti daži no tiem: titāna izopropilāts, izopropiltitanāts, tetraizopropiltitanāts, titāna(IV) izopropoksīds, tetraizopropilortotitanāts, titāna tetraizopropoksīds.
Tirdzniecības centra „Titāniks" nojaukšana 2022. gadā
**„Titāniks"** bija tirdzniecības centrs Rīgā, Prāgas ielā 2. Tirdzniecības centra postmodernisma stila ēku iepretim Rīgas Starptautiskajai autoostai, vietā, kur iepriekš atradās vairāku autobusu maršrutu galapunkti, 1999. gadā uzcēla uzņēmums „Spēks-R". Tā projekta autori bija arhitekti Ludvigs Saprovskis, Berenika Austriņa un Artis Zvirgzdiņš. Tirdzniecības centra piecos stāvos atradās apģērbu, apavu un galantērijas veikali, kā arī daudzstāvu autostāvvieta, kafejnīca un frizētava. 2021. gadā valsts tirdzniecības centra ēku par 8,282 miljoniem eiro atpirka un 2022. gadā nojauca, lai atbrīvotu vietu *Rail Baltica* celtņu izbūvei.

Atsauces
--------

1. ↑  Elmārs Barkāns. «Rīgas "Titānika" zvaigžņotā vēsture un pagrimums». *jauns.lv*, 2022. gada 13. jūlijs. Skatīts: 2022. gada 8. augustā.

|  |  |  |  |
| --- | --- | --- | --- |
| 

| * s
* d
* l
Tirdzniecības centri Rīgā |
| --- |
|  |
| 
* AKROPOLE Alfa
* AKROPOLE Rīga
* Augusts
* Bērnu pasaule
* *Damme*
* Dole
* *Domina Shopping*
* *Galleria Riga*
* Galerija Centrs
* Minska
* Mols
* *Olimpia*
* *Origo*
* Ozols
* Rīga Plaza
* *Sky & More*
* Spice
* Ščecina
* Titāniks
* *Zoom*

 |

 |
***TiungSAT-1*** (radioamatieru nosaukumi ***OSCAR 46***, ***MO 46***) bija Malaizijas valsts uzņēmuma *Astronautic Technology (M) Sdn. Bhd.* (*ATSB*) eksperimentāls mikropavadonis. Palaists 2000. gada septembrī. Darbību ir beidzis

Pavadoni izgatavoja Apvienotās Karalistes uzņēmums *Surrey Satellite Technology* (*SSTL*) uz platformas *SSTL-70* bāzes. Kosmiskā aparāta izmēri bija 690 x 366 x 366 mm un masa 50,8 kg.

*TiungSAT-1* bija paredzēts Zemes tālizpētes uzdevumiem un sakaru eksperimentiem. Sekundārie uzdevumi bija pozicionēšana ar GPS uztvērēju un kosmiskā starojuma novērošana.
Divas kameras bija ar izķširtspēju 72 m un 1,2 km.
Pavadonis izmantoja radioamatieru frekvences, tādējādi radioamatieriem bija iespējams iegūt Zemes attēlus un izmantot sakaru iespējas.

*TiungSAT-1* tika palaists 2000. gada 26. septembrī 10:05 UTC ar nesējraķeti *Dnepr* no Baikonuras kosmodroma. Kopā ar to tika palaists arī mikropavadoņi *MegSat 1*, *Unisat 1*, *Saudisat 1a*, *Saudisat 1b*.

Atsauces
--------

1. ↑  TIUNGSAT 1 n2yo.com

Ārējās saites
-------------

* TiungSAT ANGKASA
* TiungSat-1 SSTL
* TiungSat 1 (MySat 1, OSCAR 46, MO 46) Gunter's Space Page (angliski)
**Somijas Sociālistiskā Strādnieku Republika** (somu: *Suomen sosialistinen työväentasavalta*) jeb **Sarkanā Somija** bija padomju varas veidojums pilsoņu kara laikā no 1918. gada 27. janvāra līdz 16. maijam, kurā valdīja Padomju Krievijas atbalstītā Somijas Tautas pilnvaroto padome.

Izveide
-------

1918. gada 27. janvārī Somijas Sarkanā gvarde sāka sacelšanos pret Somijas likumīgi ievēlēto valdību, kas pārauga karā starp sarkangvardiem un Balto gvardi. 
28. janvārī Sarkanie ieņēma Helsinkus un izveidoja Tautas pilnvaroto padomi, par kuras priekšsēdētāju kļuva Kullervo Manners. Tajā pašā dienā padome pieņēma deklarāciju "Somijas strādniekiem un pilsoņiem!", kurā tā sevi pasludināja par valsts revolucionāro valdību.

Sarkanajiem izdevās pārņemt varu rūpnieciskajos rajonos Somijas dienvidos un rietumos, kur dzīvoja 2/3 valsts iedzīvotāju. Frontes līnija izveidojās no Pori gar Tamperes ziemeļiem līdz Karēlijas zemesšaurumam.

Varas nostiprināšana
--------------------

Sarkano kontrolētajā teritorijā likvidēja agrākās valsts institūcijas, izveidoja strādnieku kontroli dzelzceļā, rūpnīcās, bankās u.c. Izveidoja Augstāko revolucionāro tiesu.
Lai kontrolētu izpildvaru, 14. februārī izveidoja Strādnieku galveno padomi, kuru veidoja 40 tautas deputāti. Par tās priekšsēdētāju kļuva Valfrīds Pertile.
22. februārī Strādnieku galvenā padome pieņēma konstitūciju. Lai arī pēc konstitūcijas augstākā vara piederēja Strādnieku galvenajai padomei, reāli Sarkanajā Somijā vara piederēja Tautas pilnvaroto padomei.

1. martā starp Somijas Sociālistisko Strādnieku Republiku un Padomju Krieviju noslēdza miera līgumu. Sarkanie somi nevēlējās ciešu aliansi ar boļševikiem, jo vairākos jautājumos to uzskati atšķīrās. Lai atrisinātu robežstrīdus, tika nolemts apmainīties ar teritorijām: artilērijas bāze Ino Karēlijas zemesšaurumā tika atdota Krievijai, pretī saņemot Petsamo ziemeļos ar izeju pie jūras.

Sagrāve
-------

Aprīļa sākumā Baltie ieņēma Tamperi, kas sagrāva Sarkano cīņassparu. Pēc vācu spēku izsēšanās Somijas dienvidu krastā Tautas pilnvaroto padome 6. aprīlī nolēma pārcelties uz Viborgu.
10. aprīlī par Sarkanās gvardes virspavēlnieku ar visplašākajām pilnvarām tika ievēlēts Kullervo Manners.
13. un 13. aprīlī Tautas pilnvaroto padomes departamenti tika reorganizēti, un par tās priekšsēdētāju kļuva Oto Kūsinens. Reāli Tautas pilnvaroto padome Viborgā darbību neuzsāka, jo daudzi tās locekļi atradās Krievijā. Pēdējie Tautas pilnvaroto padomes dalībnieki Viborgu atstāja 25. aprīlī, un ar kuģi devās uz Padomju Krieviju.

Sarkanie gvardi līdz pēdējam cīnījās. 16. maijā Baltie bija uzvarējuši.

Skatīt arī
----------

* Somijas Demokrātiskā Republika
* Karēļu-somu PSR
* Igaunijas darba komūna
* Latvijas SPR
**Somijas Strādnieku galvenā padome** (somu: *Työväen pääneuvosto*) bija Somijas Sociālistiskās Strādnieku Republikas augstākā varas institūcija, kuras mērķis bija kontolēt izpildvaru (Somijas Tautas pilnvaroto padomi). Pēc izveidotāju ieceres tai bija jākļūst par Sarkanās Somijas parlamentu.

Precīzs padomes izveides datums nav zināms. Pirmoreiz tā pieminēta 1918. gada 28. janvāra Tautas pilnvaroto padome deklarācijā "Somijas strādniekiem un pilsoņiem!".
Strādnieku galvenā padomes pirmā sēde notika 12. vai 14. februārī.

Sākotnēji Strādnieku galvenā padome sastāvēja no 35 locekļiem, vēlāk to skaits tika palielināts līdz 40. Padomē nenotika vēlēšanas, bet pēc kvotu sistēmas pārstāji tika nosūtīti no vairākām strādnieku organizācijām. organizācijām bija tiesības atsaukt savus pārstāvjus.
Padomē ietilpa:

* 15 pārstāvji no Somijas sociāldemokrātiskās partijas;
* 10 pārstāvji no arodbiedrībām;
* 10 pārstāvji no Sarkanās gvardes;
* 5 pārstāvji no Helsinku strādnieku savienības (vēlāk samazināts par vienu vietu).

Par Strādnieku galvenās padomes priekšsēdētāju tika ievēlēts 1917. gada streiku komitejas loceklis, pārvadātāju arodbiedrības sekretārs Valfrids Pertile.

Padomē tika izveidotas piecas komitejas: konstitūcijas, likumdošanas, finanšu, kara un tautsaimniecības un ārlietu. Konstitūcijas komiteja līdz 18. februārim bija sagatavojusi konstitūciju, kura tika pieņemta 22. februārī. Lai arī pēc konstitūcijas augstākā vara piederēja Strādnieku galvenajai padomei, reāli Sarkanajā Somijā vara piederēja Tautas pilnvaroto padomei.

Skatīt arī
----------

* Somijas Tautas pilnvaroto padome
**Somijas sociāldemokrātiskā partija** (somu: *Suomen Sosialidemokraattinen Puolue*, zviedru: *Finlands Socialdemokratiska Parti*, saīsinājumā **SDP**) ir viena no četrām lielākajām politiskajām partijām Somijā. Partija dibināta 1899. gadā. Kopš 2020. gada partijas priekšsēdētāja ir Sanna Marina. Partijai pēc 2011. gada vēlēšanām bija otra lielākā pārstāvniecība Eduskuntā (parlamentā), bet 2014. gada vēlēšanās tā nokrita līdz 4. vietai (16,51 %).

Vēsture
-------


Partija dibināta 1899. gadā Turku. Sākotnējais tās nosaukums bija **Somijas strādnieku partija** (somu: *Suomen työväenpuolue*), bet 1903. gadā tā mainīja nosaukumu uz Somijas sociāldemokrātiskā partija. Tajā pašā gadā pieņemta partijas programma. 1905. gada revolūcijas iespaidā partijā izveidojās kreisais spārns Irjes Sirolas un Oto Kūsinena vadībā.

Kad 1907. gadā tika sasaukta Eduskunta, SDP pirmoreiz tika ievēlēta parlamentā. 1913. gadā sociāldemokrātu pārstāvis Oskari Tokoi tika ievēlēts par Eduskuntas priekšsēdētāju.
1917. gadā, kad parlamentā vairākumu ieguva sociāldemokrāti, Kullervo Manners kļuva par Eduskuntas priekšsēdētāju, bet Oskari Tokoi — Somijas Senāta vadītāju. Kad Krievijas pagaidu valdība atlaida parlamentu un 1917. gada rudeņa Eduskuntas vēlēšanās SDP vairs nebija vairākumā, šķelšanās partijā pastiprinājās. Kreisais spārns ar Padomju Krievijas palīdzību organizēja sacelšanos, kas 1918. gadā pārauga pilsoņu karā. Daudzi SDP vadītāji kara laikā gāja bojā. Kad Baltie karā uzvarēja, uz Padomju Krieviju aizbēgušie partijas vadītāji 1918. gada augustā dibināja Somijas komunistisko partiju.

Pēc Pilsoņu kara Somijas sociāldemokrātiskā partija tika reorganizēta, un par tās priekšsēdētāju kļuva Veine Tanners. 1919. gada vēlēšanās SDP Eduskuntā ieguva 80 vietas no 200.

Atsauces
--------

1. ↑  Mikko Niemelä. «Perussuomalaisilla hurja tahti: "Jäseniä tulee ovista ja ikkunoista"». *Kauppalehti*, 2011-03-13. Arhivēts no oriģināla, laiks: 2011-05-01. Skatīts: 2013-10-04.
2. ↑  Parties and Elections in Europe: The database about parliamentary elections and political parties in Europe, by Wolfram Nordsieck

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Somijas sociāldemokrātiskā partija*** |

* Partijas oficiālā vietne

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 134303129
* LCCN: n79143139
* GND: 144539-X
* BNF: cb159408322 (data)
* BIBSYS: 96000636
* NKC: olak20201077142

 |

 |
**Ēvalds Vilks** (dzimis 1923. gada 8. februārī Valkā, miris 1976. gada 16. septembrī Rīgā), īstajā vārdā **Ēvalds Lācis**, bija latviešu rakstnieks.

Dzīvesgājums
------------

Dzimis 1923. gadā Valkā galdnieka ģimenē. Mācījās Valkas pilsētas Ādama Tērauda pamatskolā (1930–1937), tad Valkas valsts arodskolas galdniecības nodaļā (1937–1940).
Latvijas okupācijas laikā darbojās laikrakstā "Jaunais Komunārs".
Vērmahta iebrukuma laikā 1941. gada jūlijā iestājās iznīcinātāju bataljonā, ievainots Sarkanajā armijas aizstāvēšanās kaujās Igaunijā. Pēc ārstēšanās Ļeņingradas un Omskas kara hospitāļos viņu 1942. gada februārī demobilizēja, strādāja Kormilovkas rajona kolhozā "Nākotne". Pēc Kirovas VK(b)P un padomju darbinieku kursu beigšanas 1944. gada martā kļuva par LĻKJS instruktoru Maskavā.

1944. gada oktobrī atgriezās dzimtenē un strādāja laikrakstā "Padomju Jaunatne", līdztekus mācījās Rīgas Republikāniskajā neklātienes vidusskolā (1951–1953). 
Vēlāk darbojās žurnālā "Zvaigzne" (1955–1967) un laikrakstā "Literatūra un Māksla" (1967–1976). 
1963. gadā mēnešraksts "Karogs" un trimdas latviešu laikraksts "Laiks" publicēja Vilka stāstu "Divpadsmit kilometri", kurā bija negatīvi attēloti padomju nomenklatūras darbinieki, tādēļ viņš saņēma Latvijas Komunistiskās partijas vadības un oficiālās kritikas nosodījumu.

Miris 1976. gada 16. septembrī slimnīcā, iespējams, nekvalitatīvas ārstēšanas dēļ, apbedīts Rīgas Meža kapos.

Darbi
-----

1945. gadā laikraksts "Literatūra un Māksla" publicēja Ēvalda Lāča (Vilka) stāstu "Vecā Pasternaka dēls". 
1945. gadā viņu uzņēma Latvijas Rakstnieku savienībā, 1960. gadā Latvijas Žurnālistu savienībā. Izdoti septiņi Ēvalda Vilka stāstu krājumi: 

* "Cilvēki ar vienu patiesību" (1949),
* "Rudens dienās" (1955),
* "Zaļais koks" (1960),
* "Piecas minūtes par vēlu" (1961),
* "Stāsti" (1963),
* "Lāga zēni" (1966),
* "Mežonis" (1968),
* "Labs paziņa" (1973).

Pēc nāves izdoti Ē. Vilka kopoti raksti 5 sējumos (1982–1986), to 3. sējumā (1983) apkopoti tikai periodikā publicētie un dzīves laikā nepublicētie stāsti.

Apbalvojumi
-----------

* Latvijas PSR Valsts prēmija (1957)
* Latvijas PSR Nopelniem bagātais kultūras darbinieks (1970)
* Darba Sarkanā Karoga ordenis (1973)

Atsauces
--------

1. 1 2 3 4  *Latvijas enciklopēdija*. 5. sējums. Rīga : Valērija Belokoņa izdevniecība. 2009. 811.—812. lpp. ISBN 978-9934-8068-0-3.
2. ↑  literatura.lv
3. ↑  «1990.gada 4.maija vakara sēdes stenogramma». *www.saeima.lv*. Skatīts: 2021-04-13.

* ***Cilvēku portāls***
* ***Mākslas portāls***
* ***Latvijas portāls***


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 6300198
* LNB: 000114406
* LCCN: n83006981
* ISNI: 0000 0000 5560 3811
* NKC: xx0020673

 |

 |
**Uzņēmējdarbības ētika** jeb **biznesa ētika** ir lietišķās ētikas un profesionālās ētikas forma, kas izskata ētikas principus un morālās vai ētiskās problēmas, kas var rasties uzņēmējdarbības vidē. Tā attiecas uz visiem uzņēmējdarbības aspektiem un attiecas gan uz indivīdu, gan uz organizācijas rīcību. Uzņēmējdarbības ētikas normas, vērtības un prakse ir principi, kas nosaka organizācijas darbības kultūru, uzņēmuma reputāciju, vadības mehānismus, un vada uzņēmējdarbības mērķu realizāciju ikdienā.

Uzņēmējdarbības ētika aplūko tikumisko praksi, kāda uzkrāta uzņēmējdarbībā, komercdarījumos, un tās morālās prasības, kas nepieciešamas, lai godīgākas, taisnīgākas un savstarpēji sabalansētākas un izdevīgākas būtu attiecības gan uzņēmumā, gan starp uzņēmumiem, gan starp biznesu un sabiedrību. Uzņēmējdarbības ētika nosaka, ka pretrunīgajās situācijās intereses jāsaskaņo ar taisnīgumu, godīgumu, patiesīgumu, atbildību, tā izvirza prasību, ka, tiecoties pēc sava labuma nedrīkst kaitēt citiem un sabiedrībai. Tā arī nosaka, ka uzņēmējdarbība, kura neievēro ētiskās vērtības, piemēram, uzņēmējdarbība, kas tiek veikta aiz aprēķina un personiskā izdevīguma, ir necivilizēta un nekulturāla, rada netaisnību un apdraud cilvēku dabiskās tiesības.

Uzņēmējdarbības ētiku mēdz raksturot kā kalpošanu citiem cilvēkiem, sagādājot viņiem jūtamus labumus un saņemot par to ienākumus, kas attaisno ieguldījumus, un paliekot morāles ietvaros.

Atsauces
--------

1. ↑  Jeffrey Moriarty. *Business Ethics* (Fall 2021 izd.). Metaphysics Research Lab, Stanford University, 2021.
2. ↑  POLITIKA.LV :: BETIL projekts: jautājumi un atbildes[novecojusi saite]
3. ↑  O. C. Ferrell. *Business ethics : ethical decision making and cases* (Eleventh edition izd.). Boston, MA, 2017. ISBN 1-305-50084-9. OCLC 937450119.
4. ↑  Rogenbuka I. Uzņēmējdarbības ētika, Rīga: Zvaigzne ABC, 1999, 18. lpp.
5. ↑  Rogenbuka I. Uzņēmējdarbības ētika, Rīga: Zvaigzne ABC, 1999, 25. lpp.
6. ↑  Milts A. Ētika. Personības un sabiedrības ētika, Rīga: Zvaigzne ABC, 2000, 65. lpp.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LCCN: sh85018297
* GND: 4066439-9
* NDL: 00565322
* NKC: ph115761

 |

 |
**Arābu Kalifāts** (arābu: *خلافة إسلامية*) bija teokrātiska islāma valsts, kas izveidojās pēc musulmaņu iekarojumiem 7.-9. gadsimtā.

Vēsture
-------

Arābu Kalifāts bija vēsturiska valsts, kas tika dibināta pēc Muhameda nāves 632. gadā. Kalifāts bija musulmaņu pasaules valdošā struktūra, kas apvienoja politisko un reliģisko varu viena valdnieka — kalifa vadībā.

637. gadā tika iekarota Sasanīdu impērijas galvaspilsēta Ktēsifona. Arābi Eifratas krastos dibināja vairākas pilsētas, piemēram, Kufu un Basru. 638. gadā tika iekarota Jeruzaleme. Iekarotajās zemēs Umars Ibnelhatābs saglabāja reliģisko brīvību gan kristiešiem, gan jūdiem. 644. gadā, kad nomira Umars, Rāšidunu kalifāts bija vislielākais tās pastāvēšanas laikā. Umars bija pakļāvis Sasanīdu impēriju un lielu daļu no Austrumromas impērijas.

Kalifāts piedzīvoja Islāma zelta laikmetu no 8. līdz 14. gadsimtam, zinātne un mākslas uzplauka 8. gadsimta beigās, kad valdīja abāsīdu valdnieks Hārūns ar Rašīds. Tajā laikā Bagdāde bija pasaulē lielākā pilsēta. Arābu valoda ir kļuvusi par galveno valodu visām kalifāta tautām.

Kalifāts pastāvēja vairākus gadsimtus, bet 10. un 11. gadsimtā tika sašķelts daudzās vietējās dinastijās un valstīs.

Kalifāta valsts iekārta
-----------------------

Arābu Kalifāta varas avots galvenokārt bija reliģija. Visiem iedzīvotājiem bija jāmaksā nodokļi.

Kalifam bija augstākā vara. Visas augstākās amatpersonas iecēla tikai kalifs. Kalifāts sekoja Persijas modelim, valstis sāka dalīt provincēs, kurās iecēla militārus pārvaldniekus - emīrus, dažkārt sultānus no vietējās elites. Emīriem bija palīgi - naibi.

### Karaspēks

Saskaņā ar islāma militāro doktrīnu visi, kas tic, ir Allāha karavīri. Sākotnēji galvenais bruņotais spēks bija arābu zemessardze, profesionālā armija tika izveidota vēlāk.

Attieksme Eiropā
----------------

Ir zināms, ka Eiropa ilgu laiku uzskatīja musulmaņticību, kas augsti godina Jēzu Kristu un Vissvētāko Jaunavu, tikai par vienu no kristīgajām herēzēm.

Kā jau minēts, iekarotajās zemēs Umars Ibnelhatābs saglabāja reliģisko brīvību, tomēr iekarotās tautas bieži vien atteicās no savas iepriekšējās ticības, un brīvprātīgi pieņēma islāmu.

Mūsdienās
---------

Ideja par musulmaņu pasaules apvienošanu vienotā kalifātā turpināja pastāvēt, un vēsturē reizēm ir bijuši mēģinājumi atjaunot kalifātu, taču šie mēģinājumi nav noveduši pie tā pilnīgas atjaunošanas.

Atsauces
--------

1. ↑  «Caliphate | History, Empire, Meaning, & Definition | Britannica». *www.britannica.com* (angļu). Skatīts: 2023-04-10.
2. ↑  George Ryan. «Is Islam A Christian Heresy?». *uCatholic* (en-US), 2018-04-17. Arhivēts no oriģināla, laiks: 2023-04-10. Skatīts: 2023-04-10.

Ārējās saites
-------------

* Krievijas Lielās enciklopēdijas raksts (krieviski)
Šis raksts ir par šahistu. Par citām jēdziena **Zirnis** nozīmēm skatīt nozīmju atdalīšanas lapu.

**Arvīds Zirnis** (1911. gada 3. februāris Tūjas pagasts - 1993. gada 9. oktobris Mičigana) bija Latvijas šahists.

Biogrāfija
----------

Studējis matemātiku Latvijas Universitātē. Bijis obligātajā militārajā dienestā 10. Aizputes kājnieku pulkā Daugavpilī. 5. Valsts un pašvaldību darbinieku šaha komandu turnīrā (1937-38) pārstāvējis Pasta un telegrāfa sporta komandu un pie 3. galdiņa ieguvis 4. vietu.
1940. gadā piedalījies Latvijas šaha izlases kandidātu turnīrā un dalījis 14.-15. vietu. Otrā pasaules kara gados pārstāvējis sporta biedrību "Daugavieši" un 1943. gadā kļuvis par biedrības šaha meistarības uzvarētāju, apsteidzot tādus tolaik pazīstamus šahistus kā Kārli Ozolu, Lūciju Endzelīnu un Teni Melngaili.

1944. gadā devies bēgļu gaitās. Sekmīgi piedalījies pēckara Vācijas šaha turnīros. 1947. gadā uzvarējis Bādenes šaha kongresā. 1948. gadā kļuvis par Vācijas pilsētas Manheimas šaha čempionātā uzvarētāju.

1951. gadā kopā ar ģimeni pārcēlies uz dzīvi ASV. Apmeties Mičiganas štata otrajā lielākajā pilsētā Grandrapidsā, kur trīsdesmit gadus strādājis "Keeler Brass" uzņēmumā. 1952.-1954.gados piedalījies trimdas latviešu korespondencšaha meistarsacīkstēs, kurās izcīnījis 3. vietu.

Miris pēc ilgstošas slimības un apglabāts Greiselendas memoriālajā parkā.

Vietas Latvijas šaha čempionātos
--------------------------------

* 1941. gads - 10. vieta.
* 1943. gads - 13. vieta.

Atsauces
--------

1. 1 2  Nekrologs laikrakstos "Laiks" (30.10.1993) un "Latvija Amerikā" (20.11.1993)
2. ↑  žurnāls "Šaha Māksla", 24.04.1938
3. ↑  National tournament - Riga 07.10-30.12.1940
4. ↑  Laikraksts "Sporta Pasaule", 06.12.1943
5. ↑  Laikraksts "Tēvzeme: Latvian Newspaper", 15.01.1947
6. ↑  Laikraksta "Tēvzeme" pielikums "Sports", 25.02.1948
7. ↑  1. Trimdas latviešu korespondencšaha meistarsacīkstes
8. ↑  Arvids Zirnis

Ārējās saites
-------------

* Šahista profils chessgames.com mājaslapā (angliski)
**Robs Benedikts** (angļu: *Rob Benedict*; dzimis 1970. gada 21. septembrī) ir amerikāņu teātra, kino un televīzijas aktieris un rakstnieks. 25 gadu ilgās karjeras laikā filmējies vairāk nekā 70 televīzijas un kinofilmās.

Vislielāko atpazīstamību ieguvis ar lomu seriālā *Supernatural*, kurā attēloja Dieva pravieti (zināmu kā Čaku Šērliju ar pseidonīmu Kārvers Edlands). Filmējies arī televīzijas seriālos *Threshold*, *Felicity* un komēdijā *Waiting....*. Viņš ir zināms arī kā dziedātājs un tekstu autors Losandželosas mūzikas grupā *Louden Swain*. Darbojas arī kā scenārists un producents. 2017. gadā viņš sarakstīja, producēja un tēloja 10 sēriju seriālā *Kings of Con* kopā ar draugu, aktieri Ričardu Speitu jaunāko. Kopš 2020. gada Benedikts vada sarunu šovu (podkāstu) kopā ar Ričardu Speitu jaunāko. Sākumā šovu sauca *...and my guest is Richard Speight*, bet vēlāk nomainīja nosaukumu uz *Kings of Con*.

Ārējās saites
-------------

* *IMDb* profils (angliski)
* *AllMovie* profils (angliski)
Miega vārpsta un K-komplekss elektroencefalogrammā
**Miega vārpsta** ir neironu svārstību izvirdumi, kas redzami EEG un notiek NREM 2 miega posma laikā. Tā sastāv no 12 līdz 14 Hz frekvences viļņiem, kas ilgst vismaz 0.5 sekundes. Miega vārpstas tiek ģenerētas talāma retikulārajā kodolā.

Funkcija
--------

Miega vārpstas (dēvē arī par "sigma joslām" vai "sigma viļņiem") ir periods, kad smadzenes aiztur procesus, kas saglabā gulētāju mierīgā stāvoklī. Kopā ar K-kompleksiem tās raksturo NREM 2 miega posmu un norāda uz tā sākumu. Tās bieži ir smailas abos galos un novērojamas frontālajos un centrālajos smadzeņu apvidos. Tās var vai nevar būt sinhronas, taču tām vajadzētu būt simetriskām un abpusējām.

Miega vārpstas novērojamas smadzenēs kā aktivitātes izvirdums, kam uzreiz seko muskuļu raustīšanās. Pētnieki domā, ka smadzenes, it īpaši jauniešiem, mācās, kuri nervi kontrolē attiecīgos muskuļus miega laikā.

Pierādīts, ka miega vārpstas, kas rodas talāmā, palīdz saglabāt miegu traucējošu skaņu klātbūtnē. Atrasta korelācija starp smadzeņu viļņu aktivitātes apjomu talāma apvidū un gulētāja spēju saglabāt mieru. Mijiedarbība starp talāma un garozas neironiem izraisa miega vārpstas.

Bez tam tika konstatēts, ka miega vārpstu aktivitāte ir saistīta ar jaunas informācijas integrāciju esošajās zināšanās, kā arī ar motivēto atcerēšanos un aizmiršanu (vārpstas ātrā miega laikā).

Traucējumi
----------

Cilvēkiem ar psihes slimībās ir novēroti miega vārpstu traucējumi un pat iztrūkums. Šizofrēnijas slimniekiem NREM miega posmā lēno un ātro miega vārpstu struktūra ir mainīta. Miega vārpstu iztrūkums ir arī iezīme retas iedzimtas, ģimenes letālā bezmiega, slimības gadījumos.

Atsauces
--------

1. ↑  Rechtschaffen, A.; Kales, A. (1968). A Manual of Standardized Terminology, Techniques and Scoring System For Sleep Stages of Human Subjects. US Dept of Health, Education, and Welfare; National Institutes of Health.
2. ↑  De Gennaro, L.; Ferrara, M. (2003). Sleep spindles: an overview. Sleep medicine reviews, 7(5), 423—440
3. ↑  To sleep, perchance to twitch
4. ↑  Tamminen, J.; Payne, J.D.; Stickgold, R.; Wamsley, E.J.; Gareth Gaskell, M. (2010). Sleep spindle activity is associated with the integration of new memories and existing knowledge. The Journal of Neuroscience, 30(43), 14356—60
5. ↑  Saletin, J.M.; Goldstein, A.N.; Walker, M.P (2011). The Role of Sleep in Directed Forgetting and Remembering of Human memories. Cerebral Cortex, 21, 2534—2541
6. ↑  Ferrarelli, F.; Huber, R.; Peterson, M.J.; Massimini, M.; Murphy, M.; Riedner, B.A.; Watson, A.; Bria, P.; Tononi, G. (2007). Reduced Sleep Spindle Activity in Schizophrenia Patients. The American Journal of Psychiatry, 164, A62
7. ↑  Niedermeyer E, Ribiero M. Considerations of nonconvulsive status epilepticus. Clin Electroencephalogr 2000; 31: 192-195.
**Debrecena** (ungāru: *Debrecen*) ir pilsēta Ungārijas dienvidos, Ālfelda (Lielā Ungārijas līdzenuma) vidū. Otrā lielākā Ungārijas pilsēta. Vēsturiski Debrecena ir svarīgs Ungārijas kalvinisma centrs.

Vēsture
-------

Pilsēta veidojusies no vairākiem ciematiņiem un rakstos pirmoreiz minēta 1235. gadā kā *Debrezun*. 1361. gadā Ungārijas karalis Lajošs I deva pilsētai ierobežotas pašvaldības tiesības.

Reformācijas laikā Debrecena tika saukta arī par «Kalvinistu Romu», jo gandrīz visi pilsētas iedzīvotāji pievērsās kalvinismam.

1693. gadā Leopolds I piešķīra Debrecenai impērijas brīvpilsētas statusu. 1715. gadā pilsētā atgriezās katoļi, uzceļot šeit baznīcu. Šajā laikā pilsētā darbojās Kalvinistu koledža, kurā mācījās daudzi ievērojami ungāru zinātnieki un dzejnieki.

Īsu brīdi 1849. gadā Debrecena kļuva par Ungārijas galvaspilsētu, kad 14. aprīlī Lajošs Košuts Debrecenas protestantu katedrālē pasludināja Ungārijas neatkarību no Austrijas.

Otrā pasaules kara laikā pilsēta tika stipri izpostīta, jo 1944. gada oktobrī pilsētas apkārtnē notika Debrecenas kauja starp PSRS un vācu, ungāru karaspēku, kas bija pēdējā lielā padomju armijas neveiksme karā.

Atsauces
--------

1. ↑  «Magyarország közigazgatási helynévkönyve, 2021. január 1.» (ungāru valoda). Q1125966. 14 augusts 2021. Skatīts: 14 augusts 2021.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Debrecena***.
* *Encyclopædia Britannica* raksts (angliski)
* Krievijas Lielās enciklopēdijas raksts (krieviski)
* *Encyclopædia Universalis* raksts (franciski)
* Ebreju enciklopēdijas Austrumeiropā raksts (angliski)
* Austrumeiropas enciklopēdijas raksts (vāciski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 150087804
* LCCN: n79124566
* GND: 4090940-2
* SUDOC: 027629880
* BNF: cb119629780 (data)
* NKC: ge134128

 |

 |
Deitērija vieta izotopu tabulā
**Deitērijs** (grieķu: *deuteros* — otrais, otrējais) jeb **smagais ūdeņradis** ir ūdeņraža otrs stabilais izotops. Deitērija apzīmējums ir **2H** vai **D**. Deitērija atoma kodols (deitrons) sastāv no viena protona un viena neitrona. Dabiskais ūdeņradis satur 0,0147% deitērija.

Deitēriju atklājis amerikāņu fizikālķīmiķis Harolds Jūrijs 1932. gadā.

Tā kā deitērija atoma masa ir divreiz lielāka nekā protijam, šo ūdeņraža izotopu ķīmiskās un fiziskās īpašības jūtami atšķiras — daudz vairāk, nekā jebkura cita elementa izotopiem. Tādēļ ūdeņraža izotopus ir relatīvi viegli atdalīt — piemēram, vairākās stadijās elektrolizējot ūdeni, ar jonu apmaiņas metodēm, rektificējot ūdeni vai amonjaku. Deitērija oksīdu sauc par smago ūdeni.

Deitērija ultravioletās loka lampas spektrs
Deitēriju plaši izmanto atomenerģētikā kā neitronu palēninātāju kodolreaktoros. Litija-6 deiterīda veidā vai arī maisījumā ar tritiju lieto kodoltermiskās reakcijas izraisīšanai ūdeņraža bumbās. Deitērija un tritija augsttemperatūras plazmu izmanto vadāmās kodoltermiskās sintēzes realizācijai (projektā ITER). Deitēriju lieto arī laboratoriskos pētījumos (kā neradioaktīvu izotopisku marķieri, ko var viegli atšķirt masspektrometriski) un tehnikā. Organiskos šķīdinātājus, kur ūdeņradis aizvietots ar deitēriju, lieto H-KMR spektroskopijā. Ar deitēriju pildītas lokizlādes lampas lieto kā ultravioletā starojuma avotus UV spektroskopijā.

Pasaulē gadā ražo desmitiem tūkstošu tonnu deitērija.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LCCN: sh85037316
* GND: 4149226-2
* BNF: cb12127493n (data)
* NDL: 00575142

 |

 |
GS1 DataBar svītrkoda simbols, kurā iekodēts GTVN-12
***GS1 DataBar*** ir simbolu saime, kas visbiežāk redzama *GS1 DataBar* kuponā. Šī svītrkodu saime agrāk bija pazīstama kā *Reduced Space Symbology* (RSS-14), kas ietver:

* Simboli, kas paredzēti skenēšanai mazumtirdzniecības vietā:
	+ GS1 DataBar Vairākvirzienu
	+ GS1 DataBar Vairākvirzienu Saliktais
	+ GS1 DataBar Paplašinātais
	+ GS1 DataBar Paplašinātais Saliktais
* Simboli, kas nav paredzēti skenēšanai mazumtirdzniecībā :
	+ GS1 DataBar Saīsinātais
	+ GS1 DataBar Ierobežotais
	+ GS1 DataBar Saliktais

Visos *GS1 DataBar* svītrkodos 14 ciparu datu struktūrā tiek iekodēti GTVN-12 vai GTVN-13. Lai GTVN-12 vai GTVN-13 pārveidotu par 14 ciparu datu struktūru, pa kreisi no GTVN pievieno aizpildošo nulli vai nulles. GS1 DataBar Vairākvirzienu, GS1 DataBar Saliktais Vairākvirzienu, GS1 DataBar Paplašinātais un GS1 DataBar Paplašinātais Saliktais svītrkodiem piemīt daudzvirzienu skenēšanas iespējas. GS1 DataBar Saīsinātais, GS1 DataBar Saliktais un GS1 DataBar Ierobežotais svītrkodus var skenēt tikai ar lineāro rokas vai attēlu skenēšanas ierīci: tos nevar skenēt ar daudzvirzienu skeneriem un tos ir paredzēts nolasīt ar rokas skeneriem.

GS1 DataBar Saliktais Vairākvirzienu svītrkods ir paredzēts GTVN informācijas sablīvēšanai kompaktākā kvadrātveida svītrkodā, kas piemērots lietošanai uz mazākiem iepakojumiem (piemēram, etiķešu uzlīmēm uz svaigiem produktiem).

GS1 DataBar Ierobežotais, GS1 DataBar Saliktais un GS1 DataBar Saīsinātais ir paredzēti ļoti mazu priekšmetu identificēšanai un galvenokārt tiek izmantoti veselības aprūpes nozarē. Katrā no tiem 14 ciparu datu strukūrā var iekodēt GTVN-12 vai GTVN-13. Indikatora cipars 1 tiek izmantots tikai GS1 DataBar Ierobežotais svītrkodā.

Papildus pielietojuma identifikatora iekodēšanai (01) GTVN, GS1 DataBar Paplašinātais un GS1 DataBar Paplašinātais Saliktais var iekodēt vēl arī citus papildu GS1 pielietojuma identifikatorus, piemēram, pārdošanas datumu, svaru un partijas numuru. Katra simbola ietilpība ir līdz 74 rakstzīmēm. Šie atribūti var palīdzēt kontrolēt krājumu samazināšanos, optimizēt produktu papildināšanu un uzlabot produkta izsekojamību tirdzniecības vietās. Ir pamanāms šo svītrkodu arvien plašāks pielietojums ražotāju kuponos. Sākot ar 2011. gada jūniju kuponu kodēšanai obligāti jāizmanto GS1 DataBar, un UPC-A lietošana ir jāpārtrauc.

Simboloģija ir oficiāli definēta kā ISO/IEC 24724: 2006.

Nosaukums tika mainīts no RSS uz GS1 DataBar, jo pastāv iespēja sajaukt ar Really Simple Syndication.

Atsauces
--------

1. ↑  «GS1 DataBar for Grocery Checkout: Helping you get better prepared for Sunrise Compliance». *HoneywellAIDC.com*. Arhivēts no oriģināla, laiks: 2016-03-05. Skatīts: 2019-06-06.
2. ↑  Eric Decroix. «Reduced Space Symbology (RSS) is now called GS1 DataBar». GS1 Global Office (press release), 2007-02-27. Skatīts: 2007-03-17.

* GS1 Vispārējās specifikācijas

Ārējās saites
-------------

* GS1 DataBar informācija vietnē GS1
* Pārskats par GS1 datu bāzēm un datu bāžu kuponiem
* DataBar simboloģiju pārskats
Neironu ceļš savieno vienu nervu sistēmas daļu ar otru, izmantojot aksonu saišķus, ko sauc par traktiem. Optiskais trakts, kas stiepjas no redzes nerva, ir neironu ceļa piemērs, jo tas savieno aci ar smadzenēm; papildu ceļi smadzenēs savienojas ar redzes garozu.
**Neironu ceļš** neiroanatomijā ir savienojums, ko veido aksoni, kas projicē no neironiem, lai izveidotu sinapses uz neironiem citā vietā, lai nodrošinātu neirotransmisiju (signāla nosūtīšanu no viena nervu sistēmas reģiona uz citu). Neironi ir savienoti ar vienu aksonu vai aksonu saišķi, kas zināms kā nervu trakts vai *fasciculus*. Īsāki nervu ceļi ir atrodami smadzeņu pelēkajā vielā, savukārt garākas projekcijas, kas sastāv no mielinizētiem aksoniem, veido balto vielu.

Hipokampā ir iesaistīti neironu ceļi, tostarp perforācijas ceļš, kas nodrošina savienojuma ceļu no entorinālās garozas uz visiem hipokampu veidošanās laukiem, tostarp *gyrus dentatus*, visiem CA laukiem (ieskaitot CA1), un *subiculum*.

Piramīdas trakta lejupejošie motoriskie ceļi virzās no smadzeņu garozas uz smadzeņu stumbra vai muguras smadzeņu lejasdaļu. Augšupejošie sensorie trakti muguras kolonnas – mediālā lemniska ceļā (DCML) pārnēsā informāciju no perifērijas uz smadzeņu garozu.

 Smadzenīšu garozas neironu ceļi

Atsauces
--------

1. ↑  Keith Moore, Arthur Dalley. *Clinically Oriented Anatomy* (5th izd.). LWW, 2005. 47. lpp. ISBN 0-7817-3639-0. A bundle of nerve fibers (axons) connecting neighboring or distant nuclei of the CNS is a tract.
2. ↑  Witter, Menno P.; Naber, Pieterke A.; Van Haeften, Theo; Machielsen, Willem C.M.; Rombouts, Serge A.R.B.; Barkhof, Frederik; Scheltens, Philip; Lopes Da Silva, Fernando H. (2000). "Cortico-hippocampal communication by way of parallel parahippocampal-subicular pathways". *Hippocampus* 10 (4): 398–410. doi:10.1002/1098-1063(2000)10:4<398::AID-HIPO6>3.0.CO;2-K. PMID 10985279.
3. ↑  Vago, David R.; Kesner, Raymond P. (2008). "Disruption of the direct perforant path input to the CA1 subregion of the dorsal hippocampus interferes with spatial working memory and novelty detection". *Behavioural Brain Research* 189 (2): 273–83. doi:10.1016/j.bbr.2008.01.002. PMC 2421012. PMID 18313770.
4. ↑  Dale Purves. *Neuroscience* (5. izd.). Sunderland, Mass. : Sinauer, 2011. 375–378. lpp. ISBN 9780878936953.
5. ↑  Purves, Dale; Augustine, George J.; Fitzpatrick, David; Katz, Lawrence C.; LaMantia, Anthony-Samuel; McNamara, James O.; Williams, S. Mark (1 January 2001) (en). Damage to Descending Motor Pathways: The Upper Motor Neuron Syndrome.

Ārējās saites
-------------
**Degunradžu ģints** (*Rhinoceros*) pieder pie degunradžu dzimtas (*Rhinocerotidae*), un tās pārstāvji ir vienragu degunradži. Mūsdienās ir divas vienragu degunradžu sugas: Indijas degunradzis (*Rhinoceros unicornis*) un Javas degunradzis (*Rhinoceros sondaicus*). Abas ir Āzijas degunradžu sugas.

Vārds *Rhinoceros* ir cēlies no grieķu valodas: "rhino" nozīmē "deguns", "ceros" (κέρας) nozīmē "rags" (ρινος).

Javas degunradzis mūsdienās ir viena no visapdraudētākajām sugām. Savvaļā dzīvo apmēram 60 īpatņi. Indijas degunradža populācija ir lielāka, bet arī skaitās apdraudēta. Savvaļā dzīvo apmēram 2500 Indijas degunradžu.

Vislielākos draudus degunradzim rada cilvēks, kas to medī, lai iegūtu tā ragu. Rags tiek lietots Ķīnas tradicionālajā medicīnā. Viens kilograms raga melnajā tirgū maksā 30 000 ASV dolāru. Kā arī cilvēki paplašina lauksaimniecības zemes, apgūstot degunradžu apdzīvotās teritorijas.

* Indijas degunradža apdzīvotās teritorijas kādreiz un mūsdienāsIndijas degunradža apdzīvotās teritorijas kādreiz un mūsdienās
* Javas degunradža apdzīvotās teritorijas kādreiz un mūsdienāsJavas degunradža apdzīvotās teritorijas kādreiz un mūsdienās

Atsauces
--------

1. ↑  Greek-English Lexicon (Abridged Edition ed.). Oxford: Oxford University Press. ISBN 0-19-910207-4
2. ↑  Dinerstein, Eric (2003). The Return of the Unicorns; The Natural History and Conservation of the Greater One-Horned Rhinoceros

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Degunradžu ģints***.
* *Encyclopædia Britannica* raksts (angliski)
* *Encyclopædia of Life* raksts (angliski)